নিজেদেরই কাঠগড়ায় তুললেন গিন্দোয়ান
পিএসজির বিপক্ষে হেরে চ্যাম্পিয়ন্স লিগ থেকে ছিটকে পড়ায় বেশ হতাশ ইলকাই গিন্দোয়ান। এগিয়ে থেকেও শেষ পর্যন্ত জিততে না পারায় নিজেদেরই কাঠগড়ায় তুলেছেন বার্সেলোনার এই মিডফিল্ডার। ইউরোপ সেরার প্রতিযোগিতার কোয়ার্টার-ফাইনালের দ্বিতীয় লেগে মঙ্গলবার রাতে বার্সেলোনার মাঠে ৪-১ গোলে জেতে পিএসজি। প্রথম লেগ ৩-২ ব্যবধানে জিতলেও শেষ পর্যন্ত সেমি-ফাইনালে যেতে পারেনি স্প্যানিশ ক্লাবটি। দুই লেগ মিলিয়ে ৬-৪ গোলের অগ্রগামিতায় পরের ধাপে পৌঁছায় ফরাসি চ্যাম্পিয়নরা। অথচ এদিন ম্যাচের শুরুতে রাফিনিয়ার গোলে এগিয়ে গিয়েছিল বার্সেলোনা। কিন্তু এর কিছুক্ষণ পরই দলটির ডিফেন্ডার রোনাল্দ আরাউহো দেখেন লাল কার্ড। ১০ জনের দলে পরিণত হওয়া বার্সেলোনা শেষ পর্যন্ত আর কোনো গোল করতে তো পারেইনি, উল্টো হজম করে চারটি।
নিজেদের হতাশাজনক পারফরম্যান্সের পাশাপাশি দলের হারের জন্য আরাউহোর লাল কার্ড পাওয়ারও ভূমিকা দেখছেন গিন্দোয়ান। “খুব হতাশ। খুবই ব্যথিত। সত্যিই মনে হচ্ছিল ম্যাচের পুরো নিয়ন্ত্রণ আমাদের হাতে। এক গোলের লিড দিয়ে শুরু করেছিলাম। এর ১০-১৫ মিনিট পর মনে হয়েছিল, আমরা নিজেরাই নিজেদের ধ্বংস করেছি।” “হ্যাঁ, (লাল কার্ড ম্যাচের মোড় ঘুরিয়ে দিয়েছে)। এটা চ্যাম্পিয়ন্স লিগ। প্রতিপক্ষ যেই হোক না কেন, এমন লড়াইয়ে, এত গুরুত্বপূর্ণ ম্যাচে দ্রুত একজনকে হারানো... এটা অসম্ভব (প্রতিদ্বন্দ্বিতা করা)। দুর্ভাগ্যক্রমে, আপনি ছিটকে যাবেন।”
আরাউহোর লাল কার্ড নিয়ে ম্যাচ শেষে ক্ষুব্ধ প্রতিক্রিয়া জানিয়েছেন বার্সেলোনা কোচ শাভি এর্নান্দেস। রেফারিকে সরাসরি ‘ধ্বংসাত্মক’ বলেছেন তিনি। একই সঙ্গে দ্বিতীয়ার্ধে গিন্দোয়ানকে করা মার্কিনিয়োসের একটি চ্যালেঞ্জে রেফারি পেনাল্টি না দেওয়ায় ক্ষোভ প্রকাশ করেছেন শাভি। কোচের সঙ্গে একমত হয়ে গিন্দোয়ান বললেন, সেটা নিশ্চিতভাবেই পেনাল্টি ছিল। “দ্বিতীয়ার্ধে মনে হয় আমার পেনাল্টি পাওয়া উচিত ছিল। সে স্পষ্টই পা দিয়ে আমাকে লাথি মেরেছে- যদি সেটা না হতো, তাহলে আমি দৌড়ানো চালিয়ে যেতাম। সে আমাকে লাথি না মারলে, আমি পড়ে যেতাম না। আমার মতে, এটা পেনাল্টি ছিল।” “এটাই তাকে (রেফারিকে) আমি বলেছিলাম যে, অন্তত একবার চেক করতে, কিন্তু তিনি আমাকে হলুদ কার্ড দেখালেন। টিভিতে কেমন দেখা গেছে আমি জানি না- হয়তো আমার ধারণা ভুল।”

রোনাল্দ আরাউহোর লাল কার্ড পাওয়া ম্যাচের মোড় ঘুরিয়ে দিয়েছে বলে মনে করছেন বার্সেলোনার এই মিডফিল্ডার।